  Виталий Пронин Шаркан черкогуртысь Владимир Котков: — Та кышкыт но валантэм вакытэ гуртын пукыны косӥзы бере, вань улонэ творчествое выжиз, малпаськоды, дыр: кыласько-бурасько, кырӟасько-крезьгурасько, книгаос дасясько… Ваньмыз со озьы луысал, дыр, но корка тырад калыкед ке, озьы уггес пӧрмы ни. Али городъёс гуртэ берто, ваньмон дырез татын ортчытыны капчигес. Нылпиос, нунокъёс дорын ке, выль малпанъёс, сюжетъёс кылдо, но али соос йырын гинэ. Собере ини соос кисьтӥськозы кагазэ… Мон самоизоляцитэк но коркась потатэк улӥсь адями. Шарканысь Нылпи творчествоя юртын литературной кружок нуисько, отчы ветлӥсь пиналъёсыным ужме кемалась дырысен ини Интернет пыр радъяй. Тани южтолэзе гинэ кыкезлэсь пиналъёсылэсь книгаоссэс дасямы но Екатеринбургысь издательствое келямы. Шаркан школаысь Анастасия Лопатиналэн со 4-тӥ книгаез луэ, нош Мувыр школаысь Анастасия Шкляевалэн — 2-тӥез. Корка тырам куноос вуэмлэсь азьло гинэ аслэсьтымзэ книгаме ӧжыт гинэ ӧй йылпумъя. Дыр вуоз – йылпумъялом. Нош али мусо нунокъёсыным ужано-шудоно. Сайказы кадь, шумпотыса мынӥсько! Ижкарысь Дарали Лели: — Самоизоляция дыръя ужасько сое, малы огшоры дыръя дыры но мылкыды ӧй вал: вурисько удмурт дэрем. Ай нырысь ужан интыме «сайки». Учки «Влюблённый Шекспир» киноез, нош ик синмаськи Британиысь драматургилы. Книгаосме радъяй-утялтӥ, матысь дыре лыдӟоно карисько Борис Пастернаклэсь «Доктор Живаго» романзэ но перс кылын гожъяськем кылбурчилэсь Низами Гянджевилэсь «Лейли и Меджнун» поэмазэ. Вуж «хлам» пӧлысь шедьтӥ 9-тӥ классын гожтэм роман нергеме — ура! Али, со вылэ пыкиськыса, «Зорнамер но Занна» романме азьланьто. Ижкарысь Богдан Анфиногенов: — Самоизоляциын пуконъям мон 4 кырӟанлы кылъёс гожтӥ ини. Совето вакытысь фильмъёсты учкисько. Алигес нош ик учки яратоно «Афоня» киноме, тодматски «Республика ШКИД» фильмен. «ВКонтакте» вотэс бамез удмурт кылэ берыктон ужме азьланьтӥсько, «Даур ТВ» проектэя мар но со дасясько. Дорам лыдӟымтэ книгаосы но трос люкаськемын. Историяя выль басьтэм книгаосме лыдӟыны ӧдъясько: Евгений Спицынлэсь «Хрущёвская слякоть», Михаил Зыгарьлэсь «Вся королевская рать». Эшшо одно ик лыдӟем потэ Андрей Вознесенский кылбурчилэсь вань кылбуръёсыныз туж бадӟым бичетсэ. Нош удмурт книгаос пӧлысь лыдӟыны ӧдъясько Леонид Кривошеевлэсь «Удмурт калык. Дауръёс пыр» романзэ. Астэ ачид нимаз висъян — Со туж кулэ ук куддыръя. Кылбур чик дыртытэк гожъян — Талэсь лулы мынам поръя! Поръя малпан дуннеосам, Мыным сётэ мылкыд но дарт. Квартираям ворсаськыса, Вордске ни гожъяськон азарт! Трос дыр кылдӥз лыдӟиськыны, Япон кылэз дышетыны но! Трос книгаос ӝажы вылын Туж мынэсьтым ук мӧзмизы вал! Бугыръяло мон архивме, Ваньзэ ик лад-лад пуктыса, Учко ни туала фильмез, Ӟеч луэ, «Инста» но «Ватсап»! Котьмалэн вань умой палыз — Хотя уг тырмы, зэм, Чылкыт омыр но чагыр ин — Та тулыслэн но вань ук, дыр, пумыз, Ӝоггес мед ортчозы висён но карантин!  